በአባይ ላይ የሚደረግ ውይይት ባረጀው የቅኝ ግዛት መንፈስ መመስረት የለበትም- ድላሚኒ ዙማ
አዲስ አበባ፤ ሰኔ 7/2005 (ዋኢማ) ¬- የአፍሪካ ህብረት ኮሚሽን ሊቀመንበር ድላሚኒ ዙማ የአባይ ተፋሰስ ሀገራት በጋራ ተጠቃሚ ሊሆኑ የሚያስችላቸው ውይይት ማድረግ እንደሚገባቸው አስገነዘቡ፡፡“የአፍሪካ ህብረት ኮሚሽን በዚህ ጉዳይ ላይ የጋራ ውይይት ማድረግ እንደሚያስፈልግ ያምናል፡፡ ውይይቱም ሁሉንም ያሳተፈና ሁሉም ወገኖች ተጠቃሚ የሚሆኑበትን መፍትሄ ለማምጣት ያለመ መሆን አለበት፡፡ ይህም እንደሚቻልና ማናቸውንም ወገኖች የማይጎዳ ስምምነት ላይ መድረስ እንደሚቻል እናምናለን” ብለዋል፡፡የአባይ ተፋፈስ ሀገራት በጋራ ተጠቃሚነት መርህ መሰረት ሊደራደሩ እንደሚገባ የገለፁት ድላሚኒ ዙማ ድርደሩ በቅኝ ግዛት መንፈስ ላይ መመስረት እንደሌለበት ተናግረዋል፡፡“ውይይቱ በአዲሱ የፓን አፍሪካኒዝምና የአፍሪካ ሕዳሴ መንፈስ እንጅ ባረጀው የቅኝ ግዛት መንፈስ መሆን የለበትም፡፡”ሁሉም የተፋሰሱ ሀገራት በተለይም ኢትዮጵያና ግብፅ ውሃውን ስለሚፈልጉት የጋራ ጥቅማቸውን ማረጋገጥ በሚያስችልና  አለም አቀፍ የውሃ ስምምነቶች መሰረት ባደረገ ድርድር ጉዳዩ እልባት ሊሰጠው ይገባል ብለዋል፡፡ኮሚሽን ሊቀመንበር ድላሚኒ ዙማ አያይዘውም የወደፊቷ አፍሪካ የህብረቱን በጀት በራሷ መሸፈንና የእናቶችንና የህፃናትን ሞት ሁነኛ በሆነ መጠን መቀነስ የምትችል መሆን እንዳለባት አሳስበዋል፡፡ዙማ የአፍሪካ ሀገራት ለስራ እድል ፈጠራና መሰረተ ልማትን ለማስፋፋት እንዲሁም የወጣቶችን ተጠቃሚነት ለማሳደግ ትኩረት በመስጠት ሊሰሩ እንደሚገባም አስገንዝበዋል፡፡